NARIADENIE KOMISIE (ES) č. 1484/2004
z 20. augusta 2004,
ktorým sa mení nariadenie (ES) č. 917/2004 týkajúce sa spôsobov uplatňovania nariadenia Rady (ES) č. 797/2004, ktoré sa týka zlepšenia podmienok výroby a obchodovania so včelárskymi produktmi
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 797/2004 z 26. apríla 2004 týkajúce sa zlepšenia podmienok výroby a obchodovania so včelárskymi produktmi (1), najmä na článok 6 tohto nariadenia,
keďže:
(1)
Nariadenie Komisie (ES) č. 917/2004 určuje podmienky nevyhnutné na realizáciu ročných národných programov (2), s ktorými počíta nariadenie (ES) č. 797/2004. Spoločenstvo financuje tieto programy v závislosti od objemu včelieho chovu každého členského štátu, uvedeného v prílohe k nariadeniu (ES) č. 917/2004.
(2)
Členské štáty, usilujúc sa o aktualizovanie štrukturálnych údajov o situácii v predmetnej oblasti v súlade s písm. a) článku 1 nariadenia (ES) č. 917/2004, uviedli nové údaje týkajúce sa včelieho chovu.
(3)
Preto treba zmeniť nariadenie (ES) č. 917/2004.
(4)
So zreteľom na to, že článok 2 ods. 3 nariadenia (ES) č. 917/2004 počíta s 31. augustom ako konečným dátumom realizovania ročných programov, treba stanoviť, ako sa bude uvedené nariadenie uplatňovať od hospodárskeho roku 2004/2005.
(5)
Opatrenia stanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALO TOTO NARIADENIE:
Článok 1
Príloha I k nariadeniu (ES) č. 917/2004 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskej únie.
Uplatňovať sa začne v rámci ročných programov sezóny 2004/2005.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. augusta 2004